b'\n_START_ARTICLE_\nKran\n_START_SECTION_\nGeografija\n_START_PARAGRAPH_\nKran le\xc5\xbei 5 km severno od Kazanlaka v neposredni bli\xc5\xbeini prelaza \xc5\xa0ipka, glavnega prelaza preko osrednjega Balkana. Zaradi priljubljenosti je bil oktobra 2011 s sklepom Sveta ministrov uradno razgla\xc5\xa1en za mesto. _NEWLINE_V mestu je tovarna vzmeti, ki spada k tovarni strelnega oro\xc5\xbeja Arsenal AD s sede\xc5\xbeem v Kazanlaku.\n_START_SECTION_\nZgodovina\n_START_PARAGRAPH_\nKran je v tako imenovani Dolini tra\xc4\x8danskih kraljev, ki je dobila ime po velikem \xc5\xa1tevilu tra\xc4\x8danskih najdi\xc5\xa1\xc4\x8d in najdb. Leta 1995 so arheologi pod vodstvom Georgija Kitova pod Sarafovo mogilo izkopali tra\xc4\x8dansko grobnico iz 4. stoletja pr. n. \xc5\xa1t., znano kot Kran II.  Grobnica slovi po najstarej\xc5\xa1ih znanih poslikanih frizih v tra\xc4\x8danski arhitekturi. Je tudi ena prvih grobnic, zidanih z opeko in malte. Grobnica je od leta 2009 odprta za javnost. Sveti\xc5\xa1\xc4\x8de je iz obdobja 2200-1900 pr. n. \xc5\xa1t. V njem je tudi devet grobov otrok. _NEWLINE_Kran je bil pod sedanjim imenom prvi\xc4\x8d omenjen v visokem srednjem veku. Leta 1190 so se na umiku v Berojo (zdaj Stara Zagora) v Kran umaknili pre\xc5\xbeiveli bizantinski vojaki z neuspelega pohoda proti Bolgarom.\n_START_SECTION_\nKranski despotat\n_START_PARAGRAPH_\nV poznem 13. stoletju je trdnjava Kran postala prestolnica Kranskega despotata, apana\xc5\xbee Drugega bolgarskega cesarstva. V njem je vladal despot Aldimir, mlaj\xc5\xa1i brat bolgarskega carja Jurija I. Terterja (vladal 1280\xe2\x80\x931292). Aldimir je posedoval trdnjavo \xc5\xbee v 1280. in 1290. letih, zagotovo pa od leta 1298 do 1305 med regentstvom carice Smilecine in svojega ne\xc4\x8daka, carja Teodorja Svetoslava (vladal 1300-1322). Leta 1322 je Teodor Svetoslav despotat vzel pod svojo oblast. Na vi\xc5\xa1ku Aldimirjeve vladavine se je despotat raztezal od Jambola in Karnobata na vzhodu do Kazanlaka ali Karlova na zahodu._NEWLINE_Zgleda, da je bil despotat kasneje ponovno ustanovljen, ker je pred vladanjem in med vladanjem carja Ivana Aleksandra (vladal 1331-1371) kot kranski despot omenjen njegov o\xc4\x8de Sracimir._NEWLINE_Ru\xc5\xa1evine srednjeve\xc5\xa1kega gradu so na skalah severno od gradu. Trdnjava je bila zgrajena na ostankih bizantinskega naselja in utrjena v 7.-8. stoletju. Imela je debelo obzidje in nekaj obrambnih stolpov, \xc4\x8deprav je stala na vrhu te\xc5\xbeko dostopnega klifa.\n_START_SECTION_\nSodobno naselje\n_START_PARAGRAPH_\nSodobno naselje je bilo ustanovljeno morda v 1370. ali 1380. letih, potem ko so Osmani osvojili in poru\xc5\xa1ili grad. V osmanskem obdobju se je imenovalo Hasat (bolgarsko \xd0\xa5\xd0\xb0\xd1\x81\xd1\x8a\xd1\x82, Has\xc9\xa4t). Has je vrsta osmanskega posestva. Naselje se je v Kran preimenovalo leta 1906.'